الخوي بدأ يتوتر ويحتار من الغموض الذي يحيط بالوضع .. وعلى فكره الخوي اذا احتار يبان عليه .. حيث يكون وجهه اصغر من الحجم المعتاد .. وكل ما زادت الحيره كل ما صغر وجهه اكثر .. الين وصل مرحله من الحيره صغر وجهه فيها لدرجة انه صار يحاول يطل من فوق الياقه اللي في فنيلته .. ما علينا .. لما وصلنا تقريباً للفندق على حسب جهاز الملاحه , كان العمران قد اختفى تقريباً .. وكانت هناك نقطة تفتيش ثانيه .. استغربنا وجودها لكن تبين لنا انها نقطة الحدود السويسريه الفرنسيه .. ولما عدّينا منهم وشاف الخوي أعلام فرنسا ترفرف .. رمقني بالنظره المرتده ام زاويه خلفيه .. وسألني سؤاله الاستنكاري .. فهد! .. وش جابنا في فرنسا واحنا قاصدين جنيف!؟ .. وأنا أمطره بالأجوبه المبهمه الزئبقيه .. وكنت أقول له لا تستعجل .. بتعرف السبب لما نوصل للفندق .. مش حتئدر تغمض عينيك .. وكنت أتمنا من الله أن يجعل لي مخرجاً